Mette Thiesen (DF), 2024-02-23:
Tusind tak.
Der er også gået inflation i navnet Mette – beklager.
Jeg har påtaget mig opgaven at overtage det her lovforslag fra min kollega Nick Zimmermann, som desværre ikke kunne være her.
Jeg har siddet og lyttet til de forskellige taler, der har været om det her lovforslag, og jeg kan egentlig lægge mig meget, meget tæt op ad det, der er blevet sagt af både De Konservative, Liberal Alliance og Danmarksdemokraterne, og jeg kan sådan set erklære mig fuldstændig enig i de ret åbenlyse problematikker, der ligger i det her lovforslag.
Det her er en gennemførelse af et EU-direktiv om virksomhedernes bæredygtighedsrapportering og forhøjelse af de her størrelsesgrænser i regnskabsdirektivet, og det har til formål, som det egentlig også er blevet sagt her fra talerstolen, at skabe en eller anden form for standardiseret bæredygtighedsrapportering, som skal ensrette rapporteringen på tværs af virksomheder og industrier.
Og det er en meget markant indgriben i virksomhedernes arbejdsgange og generelt i de værdikæder, der også er.
Nogle gange skal man altså spørge sig selv, hvorfor vi vælger at implementere ny lovgivning, og i det her tilfælde er der tale om rapportering, altså at man fra regeringens side nu vil lave et massivt administrativt bøvl for virksomhederne, fordi de, ja, skal rapportere.
Det er nok ikke helt forkert at kalde det her forslag for djøfsk.
Det skal forstås på den måde, at nu skal virksomhederne altså fokusere på bæredygtighedsrapportering i stedet for at fokusere på den egentlige opgave med den grønne omstilling eller blot at sikre velstand og arbejdspladser i Danmark.
Det er heller ikke småpenge, vi her taler om.
Implementeringen af det her bæredygtighedsdirektiv vil for danske virksomheder have en stor og faktisk ret massiv økonomisk betydning.
Af det her lovforslag fremgår det således, at der vil være løbende årlige omkostninger for ca. 5 mia. kr., ligesom omstillingsomkostningerne vil overgå 6 mia. kr.
Det er jo astronomiske beløb.
Udgifterne er – hold nu fast – grundet i store investeringer i medarbejderkompetencer, virksomhedernes arbejdsgange og, ikke at forglemme, nye it-systemer.
Det skal jo også løbende opdateres og implementeres i hele værdikæden.
Så det her handler ikke om grøn omstilling.
Det her forslag handler om, at man fra først EU's side og nu fra regeringens side vil implementere lovgivning, der vil ændre fokus i forhold til virksomhedernes reelle opgaver.
I forhold til at hæve størrelsesgrænserne finder Dansk Folkeparti ændringerne positive.
Det er godt, at færre virksomheder bliver indbefattet af kravene, men samlet kommer det her lovforslag til at betyde så markante ændringer både i værdikæderne og i forhold til de økonomiske omkostninger, der bliver pålagt virksomhederne, at vi simpelt hen ikke i Dansk Folkeparti kan støtte det her forslag.
Så tror jeg sådan set også, at den ganske almindelige dansker ude på gader og stræder har meget, meget svært ved at forstå, hvorfor vi egentlig skal det her.
Og regningen kommer i sidste ende også til i form af øgede priser osv. at tilfalde danskerne, som mange andre steder også har en presset økonomi i forhold til deres husholdninger.
Så når det her er sagt, kan vi ikke på nogen måde støtte det her forslag.